Световна оперна звезда с български корени ще бъде Кармен в едноименната оперна продукция на 30 март в НДК / Новини / Jazz FM
На 30 март в Зала 1 на НДК ще бъде представена известната опера на Жорж Бизе “Кармен” с участието на световните солисти Карла Дирликов и Марио Маланини. Тя е част от поредицата оперни суперпродукции, които "Монте мюзик" и Държавна опера Русе поставят традиционно на голямата сцена на НДК. Зрителите ще се насладят на вълнуващата любовна история на Проспер Мериме под диригентската палка на маестро Найден Тодоров. Драматичните образи на главните герои ще бъдат изградени от най-големите имена в съвременното оперно изкуство, балетът, хорът и оркестърът са на Държавна опера Русе.
Режисьор на постановката е Кристиан Михайлеску (Румъния), професионалист с международна известност, член на Европейската академия на музикалните театри – Виена и Асоциация “Евролирика”, носител на множество сценични награди. Адаптация за голямата сцена на НДК ще направи Огнян Драганов, който стои и зад спечелилите сърцата на публиката в НДК “Токса” и “Риголето”. Традиционно продукцията ще е с големи мащаби по отношение на декори, сценография, оркестър и селекция на солисти. В “Кармен” на 30 март ще се насладим и на балетното изкуство, представено от балета на Държавна опера Русе с хореограф Силвия Томова.
За пръв път на българска сцена ще изгрее звездата на мецосопраното Карла Дирликов в ролята на Кармен. Родена в САЩ, талантливата певеца е дете на български емигрант и мексиканка. Карла споделя, че не говори езика ни, но няма търпение да пее на българска сцена. Влюбва се в операта още на 3-годишна възраст, а едно от любимите й произведения е “Кармен“, която към момента е интерпретирала над 70 пъти на различни сцени. Възпитаничка е на Академията за вокални изкуства във Филаделфия и получава бакалавърска степен от Мичиганския университет. Веднага след това продължава образованието си в Парижката консерватория, завършва магистърската си степен по оперно пеене в университета "МакГил" в Монреал. Голямата кариера на певицата, гастролите й в САЩ, Белгия, Англия, Гърция, както и националното турне в Китай, й печелят престижния медал за специални отличия "Сфинкс" – чест, отдадена й на специална церемония във Върховния съд на САЩ през 2014 г.
Maрио Маланини вече владее сърцата на българската публика след изключително успешните интерпретации в “Тоска” и “Трубадур”. Маланини е един от най-популярните италиански тенори, който пее на най-големите оперни сцени в света от Виена до Париж и от Лондон до Ню Йорк. Маланини е работил с най-добрите диригенти на нашето време - Джузепе Патене, Джузепе Синополи, Рикардо Мути, Клаудио Абадо и др.
Впечатленията на софийската публика от баритона Александър Крунев са съвсем пресни след брилянтото му превъплащение в образа на Граф ди Луна от операта "Трубадур" в началото на декември миналата година. Сега той ще се включи в "Кармен" заедно с една от най-талантливите български оперни певици Мария Цветкова, многократно участвала в международни проекти в Италия, Франция, Холандия, Белгия, Германия, Австрия, Швейцария, Испания, Португалия, САЩ.
Операта "Кармен" е едно от върховните постижения в цялата френска музика, произведение, изпълнено с драматизъм и издържано отначало докрай в народностен дух. Написана по едноименната новела от френския писател Проспер Мериме (1803-1870), а либретото е дело на Анри Мелиак и Луи Халеви. Операта е поставена за първи път във Виена през 1896 г. От тогава тя не слиза от сцените на целия свят и неслучайно е смятана за най-популярната от всички опери.
Софийската публика ще има възможността да се наслади на великото оперно произведение на 30 март в Зала 1 на НДК. Билетите вече са в продажба в Билетния център на НДК, мрежите на "Ивентим" и "Тикетпортал". Цените са от 20 до 60 лв.
На снимката: Карла Дирликов
Предишна За да сподели духа на свободата, светът ще отбележи Деня на джаза за четвърти път Следваща Робърт Гласпър се завръща към акустичния джаз – новия си албум Covered носителят на две награди „Грами” записа на живо с триото си